Eienaar in hof ná 24 sterf in vragmotor-ongelukBeeldmateriaal van die ongeluk op 5 September 2013 in Field’s Hillweg, Pinetown, KwaZulu-Natal Gregory Govender, die eienaar van die vragmotor wat in 2013 in Field’s Hillweg, Durban, die dood van 24 mense veroorsaak het, het Woensdag vlugtig in die Verulam-landdroshof verskyn. Natasha Ramkisson-Kara, woordvoerder van die Nasionale Vervolgingsgesag, het gesê Govender staan tereg op drie aanklagte wat verband hou met die Wet op Nasionale Verkeer en ŉ aparte aanklag oor die indiensneming van ŉ onwettige immigrant. ŉ Vragmotor van Govender se maatskappy, Sagekal, en deur Sanele Goodness May van Swaziland bestuur is, het op 5 September 2013 teen Field’s Hill (M13) afgery gekom en in vier taxis en twee motors ingeploeg. Sanele May, wat onwettig die land betree het en sonder ŉ werkspermit gewerk het, is skuldig bevind op 24 aanklagte van strafbare manslag. Hy het skuld beken. Hy is in November 2014 tot agt jaar tronkstraf gevonnis. Tydens May se aanvanklike aansoek om borgtog, het dit aan die lig gekom dat die vragmotor nie padwaardig was nie. Die saak teen Govender is tot 12 Augustus uitgestel. ŉ Video van die voorval het groot reaksie uitgelok en die video is intussen reeds meer as 1 miljoen keer op YouTube gekyk. Lees alle vorige berigte oor die Pinetown-ongeluk op Maroela Media.